**Szentendrei Közös Önkormányzati Hivatal**

**Hatósági Iroda**

2000 Szentendre, Városház tér 3.

Tel: +36 26 300 407

E-mail: ugyfelszolgalat@szentendre.hu

**Tárgy: Rendkívüli települési támogatások**

Tisztelt Polgárok!

Szentendre Város Önkormányzat Képviselő- testülete a város területén lakóhellyel, vagy tartózkodási hellyel rendelkező szentendrei lakos, illetve a városban bejelentett lakóhellyel nem rendelkező hajléktalan személy részére szociális ellátást nyújt.

Az ellátások formanyomtatványon igényelhetők, melyek beszerezhetők személyesen a Szentendrei Közös Önkormányzati Hivatalban, vagy letölthetők a város hivatalos honlapjáról. ([www.szentendre.hu](http://www.szentendre.hu))

Az alábbiakban az eseti jelleggel adható rendkívüli települési támogatásra, és a temetéshez nyújtható támogatásra vonatkozó leggyakoribb kérdéseket gyűjtöttük össze.

**Rendkívüli települési támogatás (eseti, eseti nevelési)**

**1. Mikor vagyok jogosult az eseti jelleggel igényelhető települési támogatásra?**

Amennyiben létfenntartást veszélyeztető rendkívüli élethelyzetbe került és az Ön családjában az egy főre jutó havi jövedelem nem haladja meg a 37.050 forintot (egyedül élő esetében a 42.750 forintot) abban az esetben jogosult rendkívüli települési támogatásra.

**2. Mit jelent a létfenntartást veszélyeztető rendkívüli élethelyzet?**

A létfenntartást veszélyeztető rendkívüli élethelyzetnek kell tekinteni, ha a kérelmező

- váratlan betegség, baleset, orvosi kezelés miatt jelentős jövedelem-kiesést szenved;

- bűncselekmény sértettjeként anyagi segítségre szorul;

- válsághelyzetben lévő várandós anya, aki a segélyt gyermekének megtartása érdekében igényli;

- a segélyt iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartáshoz, a gyermek családba való visszakerülésének elősegítéséhez kapcsolódó kiadásokhoz igényli;

- létfenntartása, megélhetése valamilyen egyéb előre nem látható esemény, elemi kár miatt – önhibáján kívül – veszélyeztetve van, jövedelem-kiesése, váratlan többlet kiadása keletkezik stb.

**3. Milyen dokumentumokat kell a kérelemhez mellékelnem?**

A kérelmező és a családban élők jövedelemigazolását és vagyonnyilatkozatát.

**4. Mekkora összegű támogatásra számíthatok?**

A támogatás megállapítható legmagasabb összege 20.000 Ft, kiskorú gyereket nevelő család esetében gyermekenként 20.000 Ft.

**5. Amennyiben megfelelek a feltételeknek, milyen gyakran élhetek ezzel a támogatással?**

A támogatás összege évente maximum 36.000 Ft, kiskorú gyereket nevelő családban 36.000 Ft/ gyermek erejéig tudja igénybe venni.

**Rendkívüli települési támogatás temetéshez**

**1. Mikor vagyok jogosult temetéshez nyújtható támogatásra?**

Amennyiben Ön az elhunyt személy eltemettetéséről gondoskodott, és a családjában az egy főre jutó havi jövedelem nem haladja meg a 37.050 forintot (egyedül élő esetében a 42.750 forintot) abban az esetben jogosult a támogatásra.

**2. Milyen dokumentumokat kell a kérelemhez mellékelnem?**

- a kérelmező és családjának jövedelemigazolását és vagyonnyilatkozatát

- az elhunyt és a kérelmező közti hozzátartozói viszony igazolását,

- az eltemetett személy halotti anyakönyvi kivonatát,

- a temetés költségeit igazoló számlát.

**3. Mekkora összegű támogatásra számíthatok?**

A támogatás összege a helyben szokásos, legolcsóbb temetés költségének 10%-a. Ennek összege 2018-ban bruttó 150.000 Ft, vagyis a temetési segély összege jelenleg 15.000 Ft.

**4. Van-e lehetőség arra, hogy temetés előtt megkapjam a támogatást, ha nincs elég pénzem a kifizetéshez?**

Sajnos erre nincs lehetőség, mivel a kérelemhez csatolni kell a temetési számlákat is.

Amennyiben további kérdése merül fel, kérjük keresse bizalommal a Hatósági iroda munkatársait ügyfélfogadási időben (Hétfő: 13-17; Szerda: 8-12, 13-16; Péntek: 8-12) a Szentendrei Közös Önkormányzati Hivatalban (2000 Szentendre, Városház tér 3.), vagy a fenti telefonszámon.

Az ügyfél nevének kezdőbetűje szerint ügyintézőjük Kozák Sylvia (A-Ny) vagy Krizbacher Aurélia (O-ZS)

Szentendrei Közös Önkormányzati Hivatal

Hatósági iroda